Fortsett der du var sist

For den tidligere klienten Brede Henriksen gikk det så langt at han grunnløst politianmeldte en venn, la ut dypt krenkende anklager mot en annen – og meldte sin egen kone til barnevernet på falskt grunnlag.

25. oktober 2017 Grünerløkka, Oslo Brede Emil Henriksen (43) og den 40 år gamle kvinnen setter seg ned ved et bord på puben Noahs Ark.



HEMMELIG MØTE: 25. oktober i fjor møttes seks klienter av Espen Andresen for å forfatte falske anklager mot Terje Müller Karlsen (44), som var Andresens tidligere klient, medarbeider og studierektor ved Addictologi Akademiet. Karlsen hadde en uke i forveien varslet søksmål mot Andresen. Sammen med dem er fire andre menn.



De seks personene har to ting til felles. De er alle klienter av terapeuten Espen Andresen. Og de har alle et oppdrag.



En mann som heter Terje Müller Karlsen (44) skal tas. Alle rundt bordet kjenner ham godt. Gjennom ti år var han først Andresens klient, deretter en av hans nærmeste medarbeidere, i Addictologi Akademiet.



Men etter Karlsen sluttet, har han nå gitt beskjed om at han ville saksøke sin tidligere sjef og terapeut.



Karlsen skal få erfare at det får konsekvenser å gå etter Andresen.



Sammen forfatter de seks klientene rystende og svært personlig krenkende anklager mot Karlsen.



Det dreier seg blant annet om hans angivelige seksuelle vaner og at han skal være kriminell.



Anklagene skal legges ut på nettstedet Opprop.net, hvor hvem som helst kan lage sin egen underskriftskampanje.



Brede Henriksen og den kvinnelige klienten på 40 år kjenner på ubehaget, men de vil begge være gode addictologer. Som tar ansvar for å beskytte Addictologi Akademiet og sine ledere der – Espen Andresen og hans samarbeidspartner, Laila Mjeldheim.



Den 40 år gamle kvinnen har vært i Addictologi Akademiet til Andresen i fem år nå. På dagtid er hun sjef i en bedrift med flere ansatte og en tosifret millionomsetning. Men denne kvelden er hun en som leder og utfører sverteoperasjoner mot Andresens eks-klient.



Det er Mjeldheim som ga henne bestillingen, forteller kvinnen i dag til VG.





SISTE AVHOPPER: Den 40 år gamle kvinnen brøt 4. juli i år med Espen Andresen, Laila Mjeldheim og Addictologi Akademiet. Hun er den siste utbryteren fra miljøet og har i forbindelse med denne saken gitt VG tilgang til intern kommunikasjon som dokumenterer svertekampanjer.

På vei hjem fra Noahs Ark sender hun utkastet til Mjeldheim på e-post.



Hun svarer raskt. I stedet for en generell beskrivelse av Karlsen som de seks klientene har laget, har Mjeldheim diktert et falskt vitnesbyrd fra en jeg-person som skal ha blitt utsatt for hans handlinger.



Fra: Laila Mjeldheim › kvinnelig klient (40) … Kan dette virke mere voksent? ... Etter at 40-åringen har gjort noen endringer på et avsnitt som gjelder Karlsens cateringbedrift, svarer Mjeldheim på nytt.



Fra: Laila Mjeldheim › kvinnelig klient (40) … Vent med denne. Den er skrevet godt med de ordene er tydelig at vi står bak. Vi bør ordlegge oss litt mindre tydelig. Hva tenker du? ... En uke senere skal de oppdiktede anklagene bli lagt ut på internett.



Slik er det på innsiden av Addictologi Akademiet: Systematisk sverting Den tidligere rusmisbrukeren Espen Andresen har siden 2007 drevet sin egen terapivirksomhet gjennom selskapene Addictologi Akademiet og FUN Norge. Andresen hevder han hjelper mennesker med å bli kvitt sin avhengighet til rus, sex og destruktive relasjoner.



Laila Mjeldheim driver salgsbedriften Det norske kartselskapet, som gjennom omstridte metoder selger kartoppføringer til norske virksomheter. Hennes ansatte var i flere år pålagt å gå i Andresens terapi.



Tidligere har VG avslørt hvordan Andresen privat tjener millioner årlig på sine klienter og hvordan virksomheten hans har hatt en omfattende kontantøkonomi. I tillegg er flere av dem som har vært i konflikt med ham eller Mjeldheim, blitt kontaktet av torpedoer.





TERAPIDUO: Espen Andresen (53) og Laila Mjeldheim (41) har samarbeidet i flere år. Mens han eier Addictologi Akademiet, har var Mjeldheims ansatte tidligere vært pålagt å gå i terapien hans. Ny dokumentasjon viser også nå hvordan hun har dirigert svertekampanjer mot hans eks-klienter. Foto: Caroline Bremer

Andresen og Mjeldheim har tidligere avvist alle anklager som er fremsatt i VG.



I forbindelse med denne saken har Espen Andresen ikke besvart noen av VGs gjentatte henvendelser på e-post, SMS og telefon den siste uken.



– Jeg hverken kan eller vil kommentere denne saken, sier Finn Magne Prydz, som representerer Andresen i det sivile søksmålet fra Terje Müller Karlsen.



Laila Mjeldheim skrev i en e-post til VG onsdag denne uken at hun tidligst kunne svare på spørsmål 9. oktober.



Fra: Laila Mjeldheim › VG … Jeg merker meg at VG også denne gang legger til grunn anklager som rettes mot meg fra sine kilder, uten å kjenne til min versjon. Jeg merker meg også at de ignorerer vesentlige opplysninger/dokumentasjon som tilsier en annen virkelighet, og som jeg vet at VG kjenner til. Det vil blant annet av den grunn være behov for en nærmere gjennomgang av påstandene, og foreta enkelte undersøkelser før tilsvar gis ...

GRUPPETERAPI: På Sinsen i Oslo møtes klientene hver uke for prosessgrupper. Der deles de innerste hemmeligheter.

VG har fått tilgang på SMSer og e-poster som dokumenterer hvordan personer som har sluttet i Addictologi Akademiet, blir utsatt for regisserte svertekampanjer av addictologimiljøet.



Det ofrene har til felles er at de enten har gått til søksmål mot Andresen eller Mjeldheim, har bedt om å få penger tilbake eller ytret seg kritisk.



Ammunisjonen som brukes i svertekampanjene, er ofte private hemmeligheter delt under opplevd press i gruppeterapien til Andresen. Innholdet i anklagene som spres, dreier seg derfor ofte om avhoppernes påstatte omgang med rus, penger og sex.



VGs dokumentasjon og undersøkelser viser at minst 15 personer har deltatt i svertekampanjene.



Mange av dem har kontaktet en rekke offentlige instanser med sine «varsler» eller «bekymringer».



Listen inkluderer Skatteetaten, namsmannen, NAV, Mattilsynet, Plan- og bygningsetaten, Fylkesmannen og barnevernet. VG har også dokumentasjon på hvordan arbeidsgivere og media er blitt kontaktet.



I tillegg er VG kjent med minst 18 politianmeldelser mot avhoppere. Kun den siste av disse er pr. i dag ikke henlagt.





BRØT UT: Brede Emil Henriksen (43) gjorde mye han i dag angrer på mens han var med i Addictologi Akademiet fra 2011 og frem til november i fjor. De siste månedene som klient av Espen Andresen deltok han i flere svertekampanjer mot terapeutens eks-klienter – deriblant sin egen kone.

Kildene Brede Henriksen er en av dem som har gitt VG sin skriftlige kommunikasjon med Mjeldheim og Andresen. Han var en av Andresen-klientene på Noahs ark da de fiktive anklagene mot Terje Müller Karlsen ble skrevet.



Han har også gått til politiet for å trekke tilbake det han i dag kaller en falsk anmeldelse.



– Jeg velger å stå frem med dette fordi det må ut hvor farlig det er for familier og barn inne i Addictologi Akademiet. Jeg svertet min egen kone og fabrikkerte påstander om at hun var udugelig som mor overfor barnevernet. Espen og Laila må stoppes. De driver en sekt. De kan ikke få holde på med mennesker på denne måten mer, sier han.



Henriksen er oppvokst på Marienlyst i Oslo. I tenårene vanket han med gjenger og flørtet med rus, noe som utviklet seg til et tungt misbruk i 20-årene. Etter avrusning i 2011 ble han plassert i ettervern i Addictologi Akademiet. Han eier sitt eget arkitektfirma i Oslo.



I november i fjor valgte Henriksen å bryte ut fra miljøet.



– Hva slags ansvar bærer du selv for det du gjorde for Andresen og Mjeldheim?



– Jeg burde ha sluttet langt tidligere, men det var noe du bare ikke gjorde. Jeg var redd for konsekvensene om jeg sa nei, og jeg var overbevist om at Espens terapi var min eneste mulighet til å holde meg og mine barn rusfri, svarer Henriksen.





JERNGREP: Den kvinnelige eks-klienten på 40 år ønsker å være anonym av hensyn til bedriften hun leder. Hun beskriver livet som klient i Addictologi Akademiet som å være i Andresen og Mjeldheims jerngrep.

Den 40 år gamle kvinnen, som var på puben Noahs Ark med Brede Henriksen 25. oktober i fjor, er en annen som har gitt VG dokumentasjon på svertekampanjer.



Hun ble ikke med i Addictologi Akademiet fordi hun hadde hatt rusproblemer, men fordi hennes daværende kjæreste hadde hatt det. Kjæresten forlot akademiet, men hun ble værende. Forholdet til kjæresten tok slutt.



40-åringen ble siden en av dem som arbeidet tettest med Laila Mjeldheim for å ramme avhoppere, frem til hun selv forlot miljøet nå i sommer.



– Jeg har gjort mye jeg angrer på under Espen og Lailas jerngrep. Vi fikk oppgaver vi måtte gjøre, hvis ikke fikk vi straff i form av utfrysning, ydmykelser i gruppeterapien og utskjellinger, sier hun.



Bedriftslederen forklarer den sosiale mekanismen bak svertingen:



– Om vi ikke adlyder, har vi ikke tillit nok til Espen og Laila, vi er ikke støttende nok. Vi vil da gjerne bevise at vi har tillit til dem gjennom å utføre disse handlingene. Dette er manipulasjon. Dette er slik sekter opererer, sier hun.



40-åringen mener Mjeldheim opererer på vegne av Andresen.



– Han er aldri med på noen skriftlig kommunikasjon. Jeg rapporterte til Laila, og Laila til Espen. Det har vært helt bevisst fra Espens side, sier hun.





RETREAT: Her i Côte d'Azur var Addictologi Akademiet i fjor på såkalt retreat i to uker. Kontrakter viser at det kostet 28.000 kroner per person og 8.000 kroner per barn å være med. Flybilletter og nesten all mat måtte dekkes selv utenom. Man ble plassert i seksmannshytter, forteller Brede Henriksen.

14. juli 2017 Côte d'Azur, Frankrike Det er Addictologi Akademiets siste kveld på resortet i Provence.



Klokken er rundt 21.00 da Brede Henriksen må møte opp sammen med de andre klientene til gruppeterapi.



Henriksen og hans fraseparerte kone har betalt Andresen 72.000 kroner for å få være med turen sammen med sine to barn. Flybilletter og det aller meste av maten kom i tillegg.



Andresens klienter bor i et seksmannshus. Selv overnatter terapeuten i en villa.



Nå sitter Andresen og bedriftseieren Laila Mjeldheim, hans høyre hånd, i hver sin lenestol på villaens terrasse. De rundt 25 klientene former en ring rundt dem på det de kan finne av strandstoler og spisestoler.



Stemningen er svært anspent. Krisene skriker mot Andresen og Mjeldheim på flere fronter. Avhopperne fra miljøet er blitt flere de siste månedene. Antallet søksmål vokser.



SLUTTET: Lisbeth Sogn (52). Det er mindre enn fire uker til ett av disse søksmålene skal behandles. Da må Mjeldheim møte i Oslo tingrett, saksøkt av en av sine tidligere ansatte, Lisbeth Sogn.



Samtidig, mens de har vært på den såkalte retreaten i Frankrike, er det blitt kjent i miljøet at også et av Sogns vitner varsler sitt eget søksmål mot Mjeldheim.



Han heter Bjørn Ivar Nordstrøm og har, i likhet med Lisbeth Sogn, vært både Mjeldheims ansatte og Andresens klient.



I begge søksmålene er Andresens rolle svært sentral.



Det har ikke vært mye «retreat» og ferie for Andresens klienter.



I stedet er de blitt satt i arbeid for å finne måter å stoppe Nordstrøm på, ifølge Henriksen. Hva har Nordstrøm fortalt i gruppeterapi som kan brukes mot ham?



Mjeldheim har distribuert e-postadressen til Nordstrøms advokat blant deltakerne og skrevet:



Fra: Laila Mjeldheim › klienter … her kan du sende varsling om anmeldelse

Skrive til info/varsel om anmeldelse vedr deres klient bjørn Ivar Nordstrøm :) ... Rykter, manipulerte tilståelser og forvridde halvsannheter er blitt pisket opp, viser e-poster.



Brede Henriksen gjør det han kan for å hjelpe Mjeldheim gjennom å skrive en formell erklæring om hva Nordstrøm skal ha sagt i gruppeterapi.



Samtidig har han en stor klump i magen.



Den har han hatt helt siden han et halvt år i forveien, under sterk tvil, valgte å gjøre det slutt med sin kone som en del av terapien han går i hos Andresen.



Kona har aldri vært like helhjertet med i akademiet som han selv.



Ifølge tekstmeldinger Andresen har sendt ham i 2016 og 2017, er kona hans en som kan «stjele familien din», «en dårlig mor», en som driver med «offerspill», hun er «kritisk». Han mener Henriksen er «dønn avhengig av» henne.



Andresen selv «hadde faen meg ikke godtatt sånn oppførsel fra en jeg setter grenser for».



Henriksen har senere regnet ut at han på dette tidspunktet i snitt betaler rundt 20.000 kroner i måneden til terapeuten for hans tjenester



Han er dermed en klient det vil være dyrt for Espen Andresen å miste.



Under oppholdet i Frankrike ble Henriksens kone kalt opp til Andresens villa to ganger for å bli irettesatt som mor, forteller hun i dag. Ifølge henne hadde Andresen og Mjeldheim gitt henne beskjed om at hun burde melde seg på flere kurs for å bli en bedre oppdrager.



En kveld i etterkant hadde Mjeldheim kommet uanmeldt ned til huset hun bodde i på resorten. Med seg hadde hun kurskontrakter som hun ville ha signert, ifølge Henriksens kone.



Tobarnsmoren husker i dag også hvordan Mjeldheim ville at hun skulle betale for dem der og da. Henriksens kone logget seg inn i nettbanken og overførte 50.000 kroner.



Hun var livredd for at Henriksen med hjelp fra andre addictologer skulle ta i bruk alle midler for å kreve omsorgen alene for barna deres.



Det var en frykt som skulle vise seg velbegrunnet.



Klokken nærmer seg 22.00 da Andresen ser på Henriksen.



Han kommer ikke langt før utskjellingen og ropingen begynner.



Han har opplevd dette mange ganger før. Livet som klient av Andresen har i lang tid bare handlet om å overleve, om å si og gjøre det terapeuten vil, slik at han hamrer løs på noen andre i gruppeterapien.



Denne gangen rammer utskjellingen hardere. Andresen vil, ifølge Henriksen, vite om han egentlig er i stand til å skille seg fra sin kone?



Han går løs på Henriksens udugelige evner til å stå opp for seg selv i møte med henne – en kone han egentlig vil fortsette livet sammen med.



Men frykten er sterkere for at hans barn skal bli som han selv en gang var, en tung rusmisbruker, slik Andresen har fortalt ham en rekke ganger. Han tør ikke gi slipp på den kostbare hjelpen.



Det går én time.



Den høyreiste arkitekten – med tatoveringer, kraftige overarmer og en fortid som inkluderte venner i Oslos kriminelle underverden – begynner å gråte i møte med den blonde terapeutens såkalt tøffe kjærlighet.



To timer. Tre timer.



Fire timer.



Da han endelig kommer seg i seng, føler han at alt Andresen har skjelt ham ut for, er hans egen skyld. Han er overveldet av redsel for å være ute i kulden.



Han klarer bare å tenke på én ting:



Hva kan jeg gjøre for å være en god addictolog?





ANMELDTE: Hit gikk Brede Henriksen i juli i fjor for å anmelde Bjørn Ivar Nordstrøm for anklager han visste var usanne. I mars i år gikk han tilbake for å trekke tilbake anklagene. Foto: Fredrik Hagen / NTB scanpix

21. juli 2017 Grønland politistasjon, Oslo Brede Henriksen har funnet svaret på hva han kan gjøre for å være en god addictolog.



Gjennom hele juli har det vært snakk om å anmelde Bjørn Ivar Nordstrøm, han som under retreaten i Frankrike samme måned hadde varslet om at han skulle saksøke Mjeldheim.



Nå har Henriksen bestemt seg for bli den første som faktisk gjør det.



Klokken er 16.30 da han møter opp på Grønland politistasjon for å gi sin forklaring om det kriminelle Nordstrøm skal ha gjort.



Uken etter kommer en annen addictolog til å anmelde Nordstrøm. Og i august vil enda en gå i politiavhør for å bidra til at Nordstrøm blir etterforsket.



«Grunnen til at vitnet ønsker å si noe om denne saken nå, er fordi at etter at Bjørn Ivar sluttet i terapi, har vitnet hørt at han har gått til sak mot de som har hjulpet han», står det i en avhørsrapportene.



Men ingen av anklagene fra miljøet skal noen gang føre frem mot avhopperen.



Henriksen vet at når han nå anmelder Nordstrøm, vil han bli sett på som en «våpendrager» og «tradisjonsbærer», som det kalles internt i miljøet.



En god addictolog handler.



– Hvis du klarer å gjøre ting uten at Espen må fortelle deg det, så blir du sett, du blir en tradisjonsbærer, en addictolog. Du gjør ting på egenhånd, du tenker selv … men det er egentlig hans greie du tenker, du jobber jo for Espen som en fullblods lakei, forklarer Henriksen i dag.



Denne dagen er det gått en uke siden kvelden i Frankrike da han ble skjelt ut i flere timer av Andresen.



Dagen etter hadde Henriksen fortalt Laila Mjeldheim i en SMS om hvordan han hadde skjelt ut sin fraseparerte kone. Nå hadde han fått motivasjon til å skille seg fra henne, mente han.



Mjeldheim svarte:



Har du ikke hatt det før?



Du har jo sagt du vil skille deg lenge du, så ble overrasket nå!! Hva tenker du om sånn det ble i går da? At ungene dine ikke har det så bra med mora si?



Hun mente Henriksen skulle sette grenser «hvis hun prøver seg på noe. Enig?». Han burde «ta det foran folk, da hører a!!!» og bruke «sinnet ditt der det skal være!».



Henriksen blir på politistasjonen i 40 minutter. Han utleverer informasjon fra gruppeterapien om Nordstrøm til en etterforsker.



Han vet at det han sier, er forvridd og falskt, men akkurat nå er det ham eller Nordstrøm.



Da han møter Andresen samme ettermiddag blir han tatt til side, forteller Henriksen i dag.



Han får det han så desperat trenger:



Terapeutens anerkjennelse.



1. august 2017 Kemneren i Asker og Bærum GRADVIS OPPVÅKNING: Lisbeth Sogn hadde lenge forsvart akademiet med nebb og klør. Da hun ble bedt om å ta avstand fra sin eneste sønn, var det nok. Det er bare én uke igjen til Lisbeth Sogns sivile søksmål mot Laila Mjeldheim skal opp for retten.



Sogn kan angripes for fortiden sin, nærmere bestemt en restaurantkonkurs på 1990-tallet som førte til en betinget dom på syv måneder og gjeldsordning.



Mjeldheim har mast om Sogn til den 40 år gamle kvinnelige Andresen-klienten flere ganger denne sommeren.



«Fant du ut noe vedr der Lisbeth jobbet? Følger du opp etterforskning på leiligheten hennes også,» hadde hun skrevet til henne for noen dager siden.



Tidligere hadde hun gitt 40-åringen beskjed om å ringe en av Sogns andre tidligere arbeidsgivere for å si «at hun er under etterforskning på en stor svindelsak, men vær forsiktig».



Denne dagen er det Brede Henriksen som møter opp sammen med Laila Mjeldheim og dokumenter hos kemneren i Asker og Bærum for å melde ifra om hvordan Sogn angivelig omgår gjeldsordningen sin, ifølge Henriksen.



– Poenget var at hvis Laila skulle tape rettssaken, skulle hun i hvert fall sørge for at ikke èn krone gikk til Lisbeth Sogn. Vi dro for å fortelle at hun var en svindler, at hun drev med pengeutpressing gjennom en falsk rettssak, som bare var en svertekampanje, forteller Henriksen.





TO SLAG: Blodet drypper fra haken til Bjørn Ivar Nordstrøm (29) kort tid etter at han 5. august i fjor ble slått ned av en ukjent mann utenfor sin egen trappeoppgang. Foto: PRIVAT.

5. august 2017 Bjølsen, Oslo Bjørn Ivar Nordstrøm er ikke hjemme da han får flere merkelige anrop fra et nummer han ikke kjenner.



Så får han en SMS:



«Hei fra florris, kommer med blomster til bjorn nordstrom»



Det er lørdag. På tirsdag skal han vitne for Lisbeth Sogn mot Laila Mjeldheim, som risikerer å måtte betale Sogn en millionerstatning.



Denne uken har det vært hektisk aktivitet i addictologimiljøet rettet mot både saksøker Sogn, men også mot en annen, kvinnelig avhopper som skal vitne for henne.



Det kvinnelige rettsvitnet har fått mange pågående meldinger fra en rekke av Andresens klienter på grunn av dette. Hun er også blitt oppsøkt på jobben sin flere ganger.



Rundt klokken 19.00 parkerer Nordstrøm utenfor blokken han bor i. Han går mot inngangsdøren sin. «Blomsterbudet» som har ringt og sendt SMS, kommer mot ham.



Han slår Nordstrøm til blods med to slag.



– Hold deg unna Laila, eller så får du, sier han før han går, ifølge Nordstrøm.





OPPGJØR: Her i Oslo tingrett møttes Laila Mjeldheim, eier av Det norske kartselskapet, og hennes tidligere ansatte Lisbeth Sogn i august i fjor til et oppgjør om hennes oppsigelse, samt manglende lønnsutbetaling.

8. august 2017 Oslo tingrett Saken mellom Lisbeth Sogn og hennes tidligere arbeidsgiver Det norske kartselskapet, som Laila Mjeldheim eier, skal vare i to dager.



Bjørn Ivar Nordstrøm skal vitne mot Mjeldheim, til tross for at han ble slått ned lørdagen i forveien.



Klokken 21.01 kvelden i forveien har Mjeldheim sendt en instruks til 40-åringen:



«Kontakt noen aviser så de kan skrive om svindel på gjeldsordning. Be noen ringe Lisbeth i morgen for info og send over tips også».



33 minutter etter rettssaken har startet denne tirsdagsmorgenen, mottar flere journalister i VG et tips fra Mjeldheims kvinnelige «våpendrager», som hun i dag har gitt VG lov til å gjengi:



«Jeg har en gammel venninne som har drevet med svindel den siste tiden og prøvd å lure meg og flere andre. Hun sitter i en lukket rettssal i dag og skal prøve å svindle sin tidligere arbeidsgiver.»



Utover høsten fortsetter arbeidet med å spre anklager om Bjørn Ivar Nordstrøm, og følge opp de anklagene som allerede er spredt.



Mjeldheim vil ha rapporter om fremdriften i politiet etter Henriksens falske anmeldelse:



«OK, hørt fra politi vedr Bjørn Ivar?», skriver hun til ham halvannen uke etter at han har vitnet i rettssaken til Sogn.



«Nei, skal purre opp i dag», svarer Henriksen, som også skriver en innsynsbegjæring til politiet for å legge press på etterforskningen.



Senere gir Mjeldheim et nytt oppdrag til den 40 år gamle kvinnelige klienten:



«Der Bjørn Ivar jobbet, ville du sjekket der hvordan de opplevde han på jobb, og si at han har utsatt forrige arb. giver for utpressing, sverting og sjekke om hva årsaken til at han sluttet der var»





MANGE KLIENTER: Espen Andresen har tidligere uttalt at han på et tidspunkt hadde mellom 90 og 100 klienter i uken. Nå skal det være i underkant av 20 klienter igjen.

15. august 2017 Addictologi Akademiet, Oslo «Er det noe du vil fortelle, Brede?», spør Laila Mjeldheim, slik Brede Henriksen og hans kone husker det i dag.



Til tross for at de er separerte, er de på en såkalt parsamtale sammen med Espen Andresen og Laila Mjeldheim på Addictologi Akademiet, som ligger på Sinsen i Oslo.



Uken i forveien hadde Brede Henriksen dratt til barnevernet på St. Hanshaugen i Oslo. Med seg hadde han hatt erklæringer fra fem kvinnelige klienter av Espen Andresen om hvor dårlig hans kone var som mor. Èn av dem var Andresens 40 år gamle kvinnelige klient.



«Jeg har observert at når hun er sammen med barna så smitter hennes grenseløshet over på ungene hennes», hadde hun skrevet.



– Laila sa ikke rett ut at jeg burde gå til barnevernet, men hun sa at hvis hun var meg, så hadde hun samlet inn redegjørelser fra venner som kunne brukes til å melde kona mi til barnevernet, sier Henriksen.



Henriksen svarer på Mjeldheims spørsmål i parsamtalen.



Ja, han har noe å fortelle: Han har meldt henne til barnevernet.



– Da bare knakk jeg sammen. Jeg var psykisk utmattet, nedkjørt og utslitt. Selv om jeg visste at jeg ikke gjorde det jeg ble beskyldt for, som å ruse meg, var det forferdelig ubehagelig å tenke på å få barnevernet inn i livet sitt midt i den krisen jeg sto i, forteller Henriksens kone i dag.



– Men barneverntjenesten møtte meg på en utrolig god måte og skjønte raskt hva Addictologi Akademiet var for noe da jeg begynte å fortelle, sier hun.



I rapporten fra første samtale med Henriksens kone skriver barnevernets utsendte:



«Barneverntjenesten leser opp det venner fra Addictologi Akademiet har skrevet, som far har levert sammen med meldingen om bekymring (...). Mor bryter ut i gråt. Mor sier det er vondt å høre hva andre i terapigruppen skriver om henne som mor».

MILLIONBEDRIFT: Det Norske Kartselskapet, som ligger her Økern i Oslo, har omsatt for 114 millioner kroner siden 2010.

30. august Det norske kartselskapet, Oslo Mot slutten av august i fjor ser ikke Henriksens kone at det å bli værende i Addictologi Akademiet kan hjelpe på situasjonen mellom henne og mannen lenger.



Hun sender Mjeldheim en e-post om at hun slutter.



Mjeldheims svar kommer raskt. Hva tenker hun rundt pengene hun har betalt for kurs hos Espen Andresen som hun da ikke skal gå på likevel? spør Mjeldheim.



Hun svarer Mjeldheim 30. august at hun vil ha pengene sine tilbake fra Espen Andresen. Det dreier seg om minst 112.000 kroner – penger hun hadde tatt fra sin andel av oppgjøret for salg av bolig etter seperasjonen med mannen.



Det går bare fem timer før Henriksens kone mottar den første trusselen. Avsenderen er en av Espen Andresens klienter.



«Eg kommer til å melde deg til barnevernet for barnemishandling. Nå er eg skikkelig lei av å se på at du mishandler barna dine», skriver han.



Klienten skriver i en annen melding:



«Prostitusjon, barnemishandling, grenseløshet, kriminalitet, løgn, ansvarsløshet + andre krenkelser er noe barnevernet får høre om fra meg (...)».



VG har vært i kontakt med denne Andresen-klienten, som ikke ønsket å kommentere saken.



Brede Henriksen snakker med Espen Andresen samme dag. I dag forteller han at terapeuten i denne samtalen oppfordrer ham til å trappe opp konflikten med sin kone.



Han har allerede meldt henne til barnevernet. Nå varsler han krav om full omsorg for barna, kun timer etter at hun har bedt om å få tilbakebetalt penger for addictologikurs hun ikke skal gå på.



«Myndigheter, politiet, det offentlige, barnevernet, jeg kommer til å bruke all min makt for å beskytte barna mine», skriver Henriksen til sin kone samme dag.



Henriksen kan i dag huske hvordan han og den andre klienten som sender truende SMSer til kona hans, satt sammen med Mjeldheim – mens hun fortalte hva de burde skrive i meldingene.



To av meldingene fra Henriksen og den andre klienten er sendt kun med minutters mellomrom rundt kl. 17.30 og har til dels lik ordlyd.



Mens Henriksen skriver «har du noe utestående med Akademiet Espen Andresen, får du anmelde han», skriver den andre klienten «har du noe uoppgjort med Addictologi Akademiet, så får du nesten ta det med Espen.»



Dagen derpå fortsetter Mjeldheim å oppfordre Henriksen til å bruke barnevernet mot kona.



«Her bør du bare loggføre, sende mld til barnevern på bekymring på miljø hun omgåes, etc.», skriver hun til Henriksen.



Hun skriver også:



«Hun tar over familien din, splitter den, driter i barna deres. Skjønner at det er tøft. Her er det bare å gå på».



1. september 2017 Ullevål, Oslo Telefonen ringer hos arbeidsgiveren til Henriksens fraseparerte kone to dager etter at hun har bedt Andresen om å få pengene sine tilbake.



Personen som ringer, er en kvinnelig klient av Espen Andresen.



Hun hevder at Henriksens kone har kontakt med et rusmiljø. Ifølge anklagene Henriksens kone får videreformidlet fra sin arbeidsgiver, hevder klienten videre at hun er prostituert og at hun har mistet omsorgen for barna sine.



Arbeidsgiveren avviser alle anklager mot Henriksens kone.



Den kvinnelige addictologen melder også Henriksens kone til Fylkesmannen for angivelig brudd på taushetsplikt. Fylkesmannen finner ingenting å slå ned på.



– Å bli spurt på jobb om det er sant at jeg ruser meg, var helt jævlig. Jeg kollapset helt foran begge sjefene mine da jeg i et møte fortalte hva som faktisk foregikk i livet mitt, forteller Henriksens kone i dag.



Senere begjærer Henriksens kone et besøksforbud mot kvinnen som har ringt jobben hennes.



I kjennelsen om besøksforbud oppsummerer Oslo tingrett sitt syn på saken slik:



«Retten fester imidlertid lit til [Henriksens kones, red. anm] generelle beskrivelse av hvordan tidligere medlemmer av «Addictologiakademiet» har blitt trakassert etter at de forlot miljøet, og påstanden om at [den aktuelle addictologen, red. anm.] er et aktivt medlem i denne foreningen.» Oslo Tingrett, 10. november 2017 Henriksens kone anmelder også personene som hun følte seg trakassert av. Saken blir i løpet av noen uker henlagt av Oslo-politiet.



Andresen-klienten som ringte arbeidsgiveren skriver til VG i dag at hun har «ut i fra min profesjon tatt min personlige vurdering i forhold til plikt».



Videre skriver hun at hun avga sin forklaring til tingretten, hvor hun blant annet nektet for å ha kommet med anklager om prostitusjon og omsorgsovertakelse.



3. september 2017 Nærsnes, Buskerud Det er fortsatt i underkant av to måneder til at Henriksen, den 40 år gamle kvinnelige klienten og de fire andre addictologene skal møtes på Noahs Ark for å forfatte de mest alvorlige anklagene mot Terje Müller Karlsen.



Svertingen av Espen Andresens tidligere klient og medarbeider gjennom ti år, begynner i september på en måte som i starten er vanskelig å ta alvorlig.



Tre addictologer legger 3. september ut negative brukeranmeldelser av Karlsens cateringfirma på Google. De tikker inn som e-poster i innboksen til 44-åringen, som bor på Nærsnes i Buskerud. Neste helg gjør fire nye addictologer det samme.



«Hår i maten», er en gjenganger.



Gjennom september går de grundigere til verks for å ødelegge for Karlsen og cateringbedriften han driver.



Det er 40-åringen som igjen har fått oppgaven, denne gang med å tipse og mase på Mattilsynet. Personen hun rapporterer til, er Laila Mjeldheim.



En annen addictolog varsler også i en SMS at han har ringt inn tips til Skatteetaten og NAV.



«Hva sa Mattilsynet?:))» skriver Mjeldheim til den 40-årige kvinnen 15. september i fjor.



«De skulle besøke han i løpet av neste uke», svarer hun til Mjeldheim.



Fire dager senere vil Mjeldheim på nytt vite om 40-åringen har hørt noe fra Mattilsynet.



Den 40 år gamle Andresen-klienten forteller også til VG at hun og Mjeldheim samme uke drar til Oslo-politiet for å anmelde Karlsen for «hensynløs atferd».



Senere samme høst får Mjeldheim etablert et besøksforbud mot Karlsen.



Politianmeldelsen ble henlagt.



17. oktober 2017 Vestby Dette er dagen da Terje Müller Karlsen formelt varsler sitt søksmål. Det dreier seg om over én million kroner.



Ti minutter før midnatt sender Mjeldheim over adressen til Karlsens cateringbedrift til den kvinnelige klienten på 40 år og skriver:



«Han leverer fortsatt mat»



Klokken 12.27 dagen etter får Mattilsynet en anonym bekymringsmelding om Karlsens cateringbedrift. 40-åringen forteller i dag at hun ikke vet hvem som sendte den inn.



Den ukjente innsenderen forteller om magesyke og feber etter å ha fått Karlsens mat.



Mattilsynet gjør en kontroll i bedriften hans i Vestby, og konkluderer slik:



«Tilsynet viser at dere har god kontroll og styring med aktiviteter. Lokaler fremsto som rene og ryddige».

OSLO S: Hit dro Brede Henriksen og den kvinnelige Andresen-klienten på 40 år for å legge ut de svertende anklagene mot Terje Müller Karlsen. Foto: Heiko Junge

1. november 2017 Oslo S Brede Henriksen og den kvinnelige klienten på 40 år betaler kontant for å leie en PC på internettkafeen.



Det er gått to uker siden Terje Müller Karlsen varslet søksmål. Det er gått èn uke siden de satt på Noahs Ark og diktet opp grove anklager mot ham.



Nå skal de ut på internett.



Først publiserer de teksten. Så oppretter de en falsk Facebook-profil, som poster en lenke til innlegget på Karlsens Facebook-vegg.



Dagen etter er det «jentegruppe» på Addictologi Akademiet. Espen Andresen leder også denne gruppen, forteller 40-åringen.



Hun leser opp for de andre kvinnene og Andresen hva de har skrevet om Terje Müller Karlsen.



– Da gosset Espen seg, sier 40-åringen i dag.



Selv ønsker ikke Karlsen å kommentere saken overfor VG på grunn av søksmålet mot Andresen, som skal opp for retten i desember.



22. november 2017 Hausmannsgate, Oslo Brede Henriksen innser at det har gått for langt.



Han sender en e-post til Mjeldheim og Andresen for å fortelle at han nå slutter.



Fra: Brede Henriksen › Laila Mjeldheim, Espen Andresen … Jeg har ikke klart å stå i prosessene med å jobbe med meg selv, så jeg velger å leve som grisen, det skal jeg også være ærlig på ... Alt var hans feil, ikke deres.



Etterpå stirrer han i veggen i flere timer.



De siste ukene var alt blitt enda mer ekstremt, om mulig.



Barnevernssaken han startet, var blitt henlagt. Men beskyldningene mot hans kone var blitt så grove at han ikke lenger klarer å akseptere det.



Den siste dråpen kom på det siste kurset for tre dager siden. Her var hans fars forsøk på å hjelpe ekskona med en leilighet blitt et stort tema. Farens motivasjon for dette ble omtalt av Andresen på svært nedrig vis, ifølge Henriksen.



Så er det advokaten hans. Hun mener han bør samarbeide med kona om barna, i stedet for å kreve full omsorg. Rådene bryter med aggressiviteten Mjeldheim og Andresen mener at han bør vise.



– Advokaten skjønte at det som ble sagt om kona mi ikke var sant, sier Henriksen i dag.



Han ser også at barna deres har det vondt på grunn av den pågående skilsmissen.





STÅR FREM: Brede Henriksen forteller at han står frem som tidligere klient av Espen Andresen og familiefar for å fortelle hvor skadelig det var for hans familie å være en del av Addictologi Akademiet.